Inperkingsregulasies gemerk as ongeldig en ongrondwetlik - Corona Krisissentrum
Tuis / Covid 19 en die ekonomie / Inperkingsregulasies gemerk as ongeldig en ongrondwetlik
Inperkingsregulasies gemerk as ongeldig en ongrondwetlik
Wednesday | 03 June | 2020
Die hooggeregshof het Dinsdag bevind dat die regulasies wat die regering tydens vlak 4 en 3 van die nasionale inperking ingestel het, ongeldig en ongrondwetlik is.
Die hof het verder die minister van samewerkende regering en tradisionele sake, Nkosazana Dlamini-Zuma , in oorleg met die betrokke ministers gelas om die regulasies te hersien, te wysig en weer te publiseer, met "behoorlike inagneming van die beperking wat elke verordening het op die regte wat in die Handves van Menseregte gewaarborg word."
Die regulasies wat tans vir vlak 3 gepubliseer is sal minstens nog vir 14 dae geldig wees waarna die betrokke ministers nuwe regulasies moet publiseer.
Regter Norman Davis het bevind dat sommige van die regulasies wat deur die regering uitgevaardig is, eenvoudig nie aan die rasionaliteitstoets om die verspreiding van Covid-19 te voorkom, voldoen het nie. Die regter het ook verskeie aspekte van die inperkingsregulasies bevraagteken.
Volgens IOL News het Regter Davis gesê dat 'n mens net kan dink aan die irrasionaliteit tydens vlak 4 van die inperking waar jy byvoorbeeld 'n trui mag koop, maar nie oop skoene nie.
Regter Davis het ook daarop gewys dat al sou die regering se poging om ekonomiese verligting te skep deur burgers finansieël te vergoed, dit steeds nie die regering die reg gee om regte soos waardigheid, vryheid van beweging, vergadering, vereniging en dies meer van burgers te ontneem nie.
Regter Davis het ook genoem dat hy seker is dat deur bloot die regulasies te lees, selfs dié wat tydens vlak 3 geldig is, daar baie meer gevalle van "blote irrasionaliteit" by die regulasies ingesluit is.
Volgens Phumla Williams, woordvoerder van die kabinet, sal die kabinet 'n verdere verklaring uitreik nadat die uitspraak deeglik bestudeer is.